## El Consell autoritza el conveni de col·laboració amb l’Ajuntament de València per a la celebració del festival Cinema Jove 2025

*** L’objectiu del festival, que enguany celebra la seua 40 edició, és ser fòrum de trobada de jóvens cineastes internacionals**

El Consell ha autoritzat el conveni de l’Institut Valencià de Cultura (IVC) amb l’Ajuntament de València per a col·laborar en l’organització del Festival Internacional Cinema Jove 2025.

El certamen, que enguany complix la seua 40a edició, se celebra del 19 al 28 de juny en diverses seus de València, a on es projectaran les pel·lícules dirigides per jóvens i es duran a terme diferents tipus d’activitats amb l’objectiu d’actuar com a fòrum de trobada de jóvens cineastes internacionals.

Mitjançant este acord, l’Ajuntament de València cedix a l’Institut Valencià de Cultura, de manera gratuïta, els despatxos situats en la plaça de l’Almoina per a allotjar les oficines de Cinema Jove i es farà càrrec dels gastos corrents que genere la seua utilització. A més, també cedix l’espai urbà per a la instal·lació de senyalització i punts d’informació i espais publicitaris en mobiliari urbà, així com els llocs que puguen ser d’interés per a l’IVC per a la realització d’actes en el marc del festival.

En suma, segons arreplega el conveni, l’Ajuntament de València realitzarà una aportació econòmica i en espècie de 54.000 euros, 30.000 dels quals corresponen a una subvenció directa per a col·laborar amb l’IVC en la celebració i organització del Festival Cinema Jove 2025 i 24.000 euros corresponen al valor estimat del cost dels locals cedits per a allotjar les oficines.

**Cinema Jove**

Cinema Jove va nàixer com un certamen dedicat a l’educació cinematogràfica i, al cap de pocs anys, es va convertir en un festival dedicat a jóvens cineastes professionals, encara que sense perdre mai la seua secció educativa.

Al llarg de la seua trajectòria, el festival ha servit de fòrum de trobada internacional per a jóvens cineastes de tot el món, amb dos seccions oficials (llargs i curtmetratges), a més d’homenatges, retrospectives, cicles temàtics i presentacions de llibres, entre altres activitats, sempre afavorint una proximitat entre el públic i els professionals del cine a través de trobades i col·loquis.

Fecha: 03/06/2025